"In med miraculus cun effects negativs"

Dad Anita Gordon-Steinrisser

Meds miraculus che permettan da curar tut ils mals, gea perfin da schliar noss problems, dat quai ina massa. Ma i vegn era adina puspè avertì da guardar bain avant che sa laschar en insatge dubius che n'è savens nagut auter ch'in affar per quel che propaghescha il remedi sensaziunal u po perfin er avair consequenzas negativas.

Tut auter duess quai esser cun il rumantsch grischun ch'avess er d'avair forzas magicas che preservan il rumantsch da la mort. Era quai nun èn tut ils Rumantschs buns da crair a questa profezia, han stenta da l'acceptar, èn sceptics e disfidants. Per Na-Rumantschs è quai grev d'encleger. Finalmain avessan ils tschintg idioms ina lingua da scrittira unifitgada, betg ina da las existentas, mabain ina construida, Ch'ins stettia a Lü, a Chamues-ch, a Silvaplauna, a Camischolas, a Riom, a Veulden, a Pignia u a Domat, tuts s'enclegian gia oz, quai en emprima lingia grazia al radio rumantsch che preschenta ina vasta paletta dals dialects cun lur colorit local.
Noss cumpatriots da lingua tudestga, franzosa e taliana na san dad auter che da lur lingua da scrittira avant tschientaners ed exista anc oz. Uschia na pon els encleger che nus Rumantschs, quels paucs che nus essan, avain ils cudeschs da scola en tschintg differents idioms e che mintga regiun ha sia atgna gasetta. Quant che quai custa – quant ch'ins pudess spargnar cun s'unir ad ina lingua da scrittira, patratgan els. 
Quai che para dad esser uschè simpel e logic na l'è però insumma betg. Tranter la teoria e la pratica è damai in foss, forsa perfin ina chavorgia. Guardain la situaziun en Engiadin'Ota:
Quel che conuscha ed observa il svilup da questa regiun e cun quai las consequenzas per il puter sa bain avunda che qua na cumporti betg pli da far experiments linguistics. Dapi l'onn 1560, cun la traducziun dal Nov Testament da Duri Champell, avain nus nossa lingua da scrittira, il puter. Poets, scripturs e linguists han procurà per litteratura, dicziunaris e grammaticas, ovras incumparablas.
Malgrà quai è la situaziun dal rumantsch en nossas vischnancas deplorabla. Nossa lingua n'è betg stada buna da far frunt a las consequenzas dal svilup economic. La glieud vegnida natiers na chatta pli per bun e n'è betg pli motivada d'emprender la lingua oriunda dal lieu e da la dar enavant a lur uffants. Quai che mintgin sto e vul encleger vegn pia ditg e scrit en tudestg. Unicamain la scola è la bastiun che s'ha pudì tegnair e là prestan ils magisters lavur admirabla. Singulas persunas ed ils uffants èn la davosa speranza ch'ans resta. Sch'il rumantsch grischun pigliass però pe en scola, pudessan nus sepulir il puter per dal bun. Da quel mument pudess però vegnir profità per introducir la scola tudestga. Ils Rumantschs sezs avessan cun quai fatg da chavafossas.
Il rg na duess betg remplazzar ils idioms, el è damai ina lingua morta che na vegn betg discurrida. Pertge promov'ins malgrà quai curs da rg? Tgi è motivà d'emprender ina lingua che na vegn discurrida da nagin? Ina lingua emprend'ins per encleger, per chattar contact, per s'identifitgar cun la populaziun d'in lieu e d'ina regiun. Latin, era ina lingua morta, dovr'ins per las scrittiras veglias, per litteratura ecclesiastica e scientifica d'ina giada. Dal passà dals Rumantschs sentin nus be legend ils idioms.
Resta il rg sco lingua uffiziala. Tgi na vuless betg ch'il rumantsch fiss er preschent sper las trais autras linguas naziunalas?
Qua na dat quai betg auter che la soluziun salomonica: pli gugent rg che nagin rumantsch. Ma era qua sa zuppan privels per ils idioms indeblids, perquai che la confusiun tant da l'ortografia sco dal vocabulari na sa lascha evitar. Er tar leschas, urdens e missivas na basta quai d'encleger il senn dal text, malencletgas d'in u l'auter artitgel pudessan avair consequenzas gravantas.
Sche nus vulain ch'il rumantsch haja in avegnir, stuain nus al rinforzar là nua ch'el ha sias ragischs. Er sche la tschima da la planta è setga, sche la roma fa mintga primavaira damain feglia, sch'exista tuttina anc vigur. Tgirain las ragischs, guardain che la planta haja glisch, giain cun il zerclim per ch'ella haja flad. La planta na po dentant esser be in embelliment. Ella sto avair funcziun sco planta che viva en ina simbiosa cun tut ils esters vivents.